ÜZEMKÉPTELEN GÉPJÁRMŰ ELSZÁLLÍTÁSA ELŐTTI ELJÁRÁS
1. A Közterület-felügyeleti Iroda jogszabályban meghatározott esetben elszállítással eltávolíthatja a IX. kerületben a közterületen elhelyezett a vonatkozó jogszabályok alapján üzemképtelennek minősülő gépjárműveket. 
Az üzemképtelen gépjárművet mellékútvonalon – közterület-használati engedély hiányában – legfeljebb 10 napig lehet tárolni közterületen, főútvonalon pedig egyáltalán nem tárolható.  
2. A közterület-felügyelő amennyiben az ellenőrzés során megállapítja a jármű üzemképtelenségét, továbbá megállapítja, hogy a szélvédő mögött érvényes közterület-használati hozzájárulást nem került elhelyezésre, úgy a járművön egy öntapadós tájékoztató matricát helyez el, mely felhívja a figyelmet a jogsértő állapotra, fenntartása esetén annak jogkövetkezményeire. 
3. A gépjárművek visszaellenőrzésére a fentiekben hivatkozott 10 napos határidőt követően kerül sor. Amennyiben a 10 nap eredménytelenül telt el, azaz a járművet továbbra is üzemképtelen állapotban, érvényes közterület-használati hozzájárulás nélkül tárolják közterületen, úgy az Iroda jogosulttá válik a gépjármű közterületről történő elszállítására. 
4. A szállítás feltételei fennállása esetén a közterület-felügyelő gépjármű állapotáról, esetleges sérüléseiről kép- vagy videófelvételt készít, majd lekéri a gépjármű adatait. A diszpécser ellenőrzi, hogy a közúti közlekedési nyilvántartásról szóló törvény alapján vezetett nyilvántartás tartalmazza-e az üzembentartó rövid szöveges üzenet fogadására szolgáló elérhetőségét, telefonszámát. Amennyiben tartalmazza, a diszpécser megkísérli felvenni a kapcsolatot az üzembentartóval és tájékoztatja, hogy szabálysértést követett el és amennyiben az értesítéstől számított 15 percen belül a helyszínre érkezik és a szabálysértést megszünteti, a felügyelő a gépjármű elszállítását nem rendeli el. Amennyiben nincs elérhetőség megadva vagy a kapcsolatfelvétel az üzembentartóval sikertelen vagy a 15 perc eredménytelenül telik el, a közterület-felügyelő folytatja az intézkedést.
5. Az intézkedés járműszállítás előkészületével (a kerékmegfogó vasak/hevederek kihelyezésével, az emelő hevederek gépjárművön történő rögzítésével) kezdődik meg. Amennyiben a jármű szállításának előkészületét már megkezdték, azonban a jármű üzembentartója eközben a járműhöz visszaérkezik és kéri a szállítás megszakítását, továbbá a jogsértő állapotot megszünteti és a szállításnak a csökkentett költségét (50 %) a helyszínen megtéríti, akkor az intézkedést meg kell szakítani és a csökkentett költség megfizetéséről elismervényt kell kiállítani. Amennyiben a csökkentett költséget a jármű üzembentartója nem tudja a helyszínen megfizetni, az intézkedést folytatni kell, annak megszakítására nincsen mód. 
6. Az intézkedés befejezett, amennyiben a gépjárművet az elszállító gépjárműre ráhelyezték és a felügyelő az intézkedést az erről szóló elektronikusan készült jegyzőkönyv kinyomtatásával lezárta. Ezt követően a gépjármű nem engedhető vissza, a gépjárművet a tárolóhelyre kell szállítani.  Az intézkedés befejezését- és a szállító jármű elindulását követően a helyszínre érkező üzembentartó, járművét teljes költségen (100% elszállítási költség + 1 napi tárolási díj) veheti át a tárolóhelyen. 
7. Az intézkedés befejezését követően a közterület-felügyelő az elszállított jármű helyére egy öntapadós tájékoztató matricát helyez el, kivéve, ha a matrica rögzítése az időjárási és/vagy terepviszonyok miatt nem lehetséges. A szállításról szóló információt az Iroda a szállítás befejezésétől számított 30 percen belül közzéteszi az Önkormányzat www.ferencvaros.hu honlapján, továbbá e-mailben értesíti a BRFK IX. Kerületi Rendőrkapitányságot. 
